text: Радев се обяви против процедурата за назначаване на членове на СЕМ | Bloombergtv.bg
  Радев се обяви против процедурата за назначаване на членове на СЕМ
  Настоящите разпоредби, произтичащи от Закона за радиото и телевизията, нарушават принципа за разделение на властите, смята президентът
  14 март 2018 | 13:11
  Президентът Румен Радев сезира Конституционния съд с искане за установяване на противоконституционност на чл. 24, ал. 2 от Закона за радиото и телевизията, предават от пресслужбата на Президентството.
  Съгласно тази разпоредба решението на Народното събрание и указът на президента за определяне на членове на Съвета за електронни медии влизат в сила едновременно, въпреки че периодът, през който Народното събрание и президентът са длъжни да обновяват своята квота, е различен.
  "Президентът счита, че чл. 24, ал. 2 не съответства на общата идея, вложена в правилата за състава на Съвета за електронни медии, и води до неадекватно регулиране на обществените отношения. Според държавния глава тази разпоредба нарушава принципа за разделение на властите и мандатността като основно начало при конституирането и функционирането на органи на публичната власт", пишат от президентската администрация.